b'\n_START_ARTICLE_\nSimonida Nemanji\xc4\x87\n_START_SECTION_\n\xc5\xbdivljenje\n_START_PARAGRAPH_\nRojena je  v Konstantinoplu okoli leta 1294. Po bizantinskem porazu leta 1298 je cesar Andronik II. obljubil srbskemu kralju Milutinu, da bo zavezni\xc5\xa1tvo utrdil z dinasti\xc4\x8dno poroko. Z Milutinom je nameraval poro\xc4\x8diti svojo sestro Evdokijo, trebizonsko cesarico-vdovo, ko jo je Milutin zavrnil, pa mu je ponudil h\xc4\x8derko Simonido. Cerkveni krogi so poroki nasprotovali, cesar pa je bil odlo\xc4\x8den in je konec leta 1298 poslal v Srbijo svojega pogajalca, ministra Teodorja Metohita. Milutin je bil pripravljen ponudbo sprejeti in se celo lo\xc4\x8diti od svoje tretje \xc5\xbeene Ane Terter, h\xc4\x8derka bolgarskega carja Jurija Terterja. Simonida je bila takrat stara pet let, Milutin pa skoraj petdeset. Bil je trikrat poro\xc4\x8den in imel odrasle otroke. Poroka je bila v Solunu spomladi 1299. Aprila je par od\xc5\xa1el v Srbijo. Milutin je za poro\xc4\x8dno darilo dobil priznanje srbske oblasti severno od \xc4\x8drte Ohrid\xe2\x80\x94Prilep\xe2\x80\x94\xc5\xa0tip._NEWLINE_Nekateri bizantinski viri omenjajo, da Milutin ni po\xc4\x8dakal na Simonidino zrelost in jo tako po\xc5\xa1kodoval, da ni ve\xc4\x8d mogla imeti otrok.  Ko se je to razvedelo, je Andronikova druga \xc5\xbeena, cesarica Irena, ponudila Milutinu, naj za svojega naslednika posvoji enega od njenih sinov._NEWLINE_Simonido je zelo zanimala teologija  in je \xc5\xbeelela postati nuna. Ko je leta 1317 umrla njena mati Irena, je od\xc5\xa1la v Konstantinopel na njen pogreb in se odlo\xc4\x8dila, da se ne bo vrnila v Srbijo. Ko so Milutinovi odposlanci pri\xc5\xa1li ponjo, jih je sprejela v samostanskem habitu. Polbrat Konstantin Paleolog jo je prisilil, da se preoble\xc4\x8de, in jo kljub temu, da se je upirala, poslal nazaj v Srbijo. Stara je bila 22 let. Ko je Milutin zbolel, je bila stalno ob njem, kar je presenetilo ves srbski dvor.  Milutin je umrl 19. oktobra 1321, Simodida pa se je \xc5\xbee 29. oktobra vrnila v Konstantinopel in kot nuna vstopila v samostan sv. Andreja v Krisei. _NEWLINE_O njenem kasnej\xc5\xa1em \xc5\xbeivljenju je zelo malo podatkov. Znano je, da je naro\xc4\x8dila pogrebno pesem za o\xc4\x8detov pogreb. V zgodovinskih dokumentih je bila zadnji\xc4\x8d omenjena leta 1336 kot spremljevalka na zboru civilnih in cerkvenih dostojanstvenikov, ki so obsodili zaroto proti vladi.  Umrla je kmalu po letu 1345.\n_START_SECTION_\nZapu\xc5\xa1\xc4\x8dina\n_START_PARAGRAPH_\nV srbskem izro\xc4\x8dilu je znana po lepoti in \xc4\x8distosti. Njena freska v Gra\xc4\x8danici velja za eno od najdragocenej\xc5\xa1ih v srbski umetnosti.  Na \xc5\xbealost je po\xc5\xa1kodovana, tako da je Simonida brez o\xc4\x8di.  _NEWLINE_Ob prihodu v Srbijo je imela veliko spremstvo, s katerim je Srbija prejela veliko injekcijo bizantinske kulture. Srbski dvor je privzel bizantinski slog obla\xc4\x8denja in obna\xc5\xa1anja in bizantinske funkcionalne in \xc4\x8dastne naslove. Dr\xc5\xbeava je privzela in prilagodila bizantinske upravne, dav\xc4\x8dne in pravne institucije. K temu je pripomogla tudi nedavna \xc5\xa1iritev srbskega ozemlja na gr\xc5\xa1ko govore\xc4\x8de pokrajine na jugu kraljestva._NEWLINE_Milan Raki\xc4\x87 je o njej napisal lirsko pesem z naslovom Simonida, Milutin Boji\xc4\x87 pa psiholo\xc5\xa1ko dramo z naslovom  Kraljeva jesen. _NEWLINE_Po njej se imenuje asteroid 1675 Simonida, ki ga je odkril srbski astronom Milorad B. Proti\xc4\x87.'